Nakon uspješnog trećeg izdanja Good Gamea ove godine, od kotizacija timova prikupljeno je 100 tisuća kuna, a taj novac će se investirati u jednu poslovnu ideju. Koja će to biti saznat ćemo na Good Game Liftoffu u rujnu ove godine, ali za sada znamo imena članova žirija koji će tu odluku i donijeti.

Nakon dvije godine uspješnih turnira i prikupljanja sredstava za plemenite ciljeve, organizacija Good Game odlučila se ove godine učiniti nešto malo drugačije: nakon najvećeg turnira do sada, sredstva koja su na njemu prikupljena bit će investirana u ideju ili projekt, a koji će to biti saznat ćemo na Good Game Liftoffu 13.9. u HUB385!

Nakon što je ovogodišnji Good Game obilježio novi prostor, mnogo veći expo dio i više od 1500 posjetitelja, sada konačno znamo gdje će završiti prihodi od kotizacija koje su timovi uplaćivali ove godine. Tako se od kotizacija prikupilo točno 100 tisuća kuna, koje će biti investirane u ideju o kojoj će odlučivati stručni žiri koji čine insajderi iz domaće tehnološke zajednice i predstavnici partnera Good Gamea.

O tome tko će dobiti ova sredstva odlučivat će se na Good Game Liftoff, posebnom događaju na kojem će svi oni koji imaju dobru ideju i ispunjavaju kriterije moći okušati sreću i boriti se za vrlo dobrih 100.000 kuna investicije. Nikola Stolnik, CEO Good Game organizacije, kaže kako su se na ovaj korak odlučili prvenstveno jer žele vratiti krvotok natrag u domaće poduzetništvo:

Ovim putem multipliciramo vrijednost donacije jer ćemo dobitniku omogućiti da dalje razvije proizvod ili kompaniju, zaposli nove stručnjake i gradi izvoz.

Ako vas je ovo zainteresiralo i možda se upravo vi s vašom idejom želite prijaviti za Good Game Liftoff, Nikola mi kaže kako postoje neki okviri u koje se morate uklopiti:

Prijaviti se mogu svi startupi i projekti čiji su vlasnici i osnivači do 25 godina starosti. Tražimo startupe ranog stadija razvoja kojima je potrebna novčana injekcija kako bi razvili svoj proizvod ili kompaniju na novu razinu. Veliki faktor pri odlučivanju biti će inovacija, korisnost i trenutni rezultati.

Prema tome, ako ispunjavate ove kriterije i dolazite iz Hrvatske, sve što trebate je prijaviti se na Liftoff i čekati rujan, a zatim svoju ideju predstaviti stručnom odboru koji čine:

Nenad Bakić, investitor i poduzetnik

Lordan Kondić, direktor marketinga privatnih korisnika Vipneta

Miran Pavić, član uprave Telegram Media Grupe

Ivan Brezak Brkan, osnivač i glavni urednik Netokracije

Nikola Stolnik, CEO Good Gamea

Mate Rimac, CEO Rimac Automobila

Hrvoje Balen, predsjednik uprave Algebre

Martina Rizman Matić, direktorica korporativnih komunikacija Vipneta

Tomislav Car, CEO i suosnivač Infinuma, i

Sergej Ivasović, marketing i PR menadžer MSAN-a

Težak posao za žiri

Pred članovima žirija tako će biti težak posao pronalaska ideje čiji će razvoj potaknuti ovom financijskom injekcijom. Naravno, kako se ne bi dogodilo da se tvrtke u koje se investira krenu rasipati novcem i kupovati skutere za vodu i kostime dinosaura, Nikola me uvjerava da će Good Game obaviti provjeru svih kompanija koje se natječu, ali će i pratiti na što se točno troše novci tijekom trajanja donacije. Ukoliko se pokaže da tim troši novce na nešto potpuno nepovezano, morat će vratiti sve što su uzeli.

Naravno, Nikola nije mogao pobjeći od pitanja misli li da će se neki timovi i ideje koje se budu prijavile biti bazirane na video igrama, pa tako dobijemo i neke nove domaće gaming startupe:

To bi bilo fantastično jer kao što znamo, gaming industrija je jedna od najbrže rastućih u svijetu. Ako ćemo svojom donacijom pomoći stvaranju novog Nanobita ili Croteama, to bi nam pružilo veliko zadovoljstvo.

Prema tome, ako imate indie studio s dobrim idejama i jasnim poslovnim planom – možda je upravo Good Game Liftoff mjesto za vas? Što se tiče samog Good Gamea, u bližoj budućnosti nas iz “kuhinje” Nikole i ekipe očekuje nekoliko “pravih” gaming projekata, od kojih je jedan YouTube emisija na kojoj se intenzivno radi već neko vrijeme. Svi projekti moći će se prijaviti putem službenih stranica Good Gamea.